**VAARALLISIMPIEN VÄKIVALTARIKOLLISTEN VAPAUTTAMISEN ARVIOIMINEN**

**Työryhmän 1. kokous**

Aika: 18.8.2020, klo 12-14

Paikka: videokokous

Läsnä: Mirja Salonen, oikeusministeriö (pj)

 Paulina Tallroth, oikeusministeriö

 Helena Vorma, sosiaali- ja terveysministeriö

 Kaisa Tammi-Moilanen, Rikosseuraamuslaitos

 Aulikki Ahlgrén-Rimpiläinen, Terveyden- ja hyvinvoinnin laitos

 Hannu Lauerma, Vankiterveydenhuollon yksikkö

 Hannu Säävälä, Oulun yliopistollinen sairaala

 Terhi Mattila, Helsingin hovioikeus

 Kimmo Nuotio, Helsingin yliopisto

 Katja Repo, oikeusministeriö

 Anne Kohvakka, oikeusministeriö (sihteeri)

Kokouksen avaus

Todettiin työryhmän asettamispäätös ja käytiin esittäytymiskierros.

Työryhmän tehtävät

Työryhmän tehtäväksi on asetettu 1) rajata ne väkivaltarikoksista tuomittujen ryhmät, joita voidaan pitää erityisen vaarallisina ja joihin on tarkoituksenmukaisinta kohdistaa toimenpiteitä, 2) arvioida nykylainsäädännön toimivuutta, 3) arvioida viranomaisten välisten käytäntöjen toimivuutta, 4) selvittää lainsäädännöllisiä ratkaisuja oikeusjärjestelmältään Suomeen verrattavissa maissa (rikosoikeudelliset ja oikeuspsykiatriset ratkaisut), 5) esittää mahdolliset lainsäädäntömuutokset, 6) esittää mahdolliset ehdotukset käytäntöjen kehittämiseksi sekä 7) arvioida ehdotusten taloudelliset ja muut vaikutukset.

Työryhmän tulee ottaa huomioon elinkautisvankeja koskevasta arviomuistiosta saatu lausuntopalaute ja VN TEAS-hankkeet mielentilatutkimuksista ja vaarallisuuden arvioimisesta. Hankkeet päättyvät työryhmän toimikauden aikana.

Vaarallisimpien väkivaltarikollisten vapauttamisen arviointia koskeva oikeusministeriön asettama hanke perustuu hallitusohjelman kirjaukseen minkä mukaan vaarallisimpien väkivaltarikollisten vapauttamisen edellytyksiä arvioidaan perusteellisesti. Todettiin, että hallitusohjelmakirjaus on melko laaja-alainen ja mahdollistaa siten sen, että työryhmä voi kartoittaa asiaa laajalti.

Kohderyhmän rajaaminen

Siltä osin mikä katsotaan vaarallisimpien väkivaltarikollisten ryhmäksi, johon on syytä kohdistaa toimenpiteitä todettiin, että kohderyhmä voi myös vaihdella esitettävien lainsäädäntö- tai toimenpide-ehdotusten mukaisesti. Konkreettiset esimerkit kohderyhmän/työn rajaamiseksi katsottiin perustelluiksi. Myös ne lait, mitkä voisivat tulle kyseeseen tulee konkretisoida.

Keskusteltiin siitä, että työryhmän tehtäväksi on asetettu vaarallisimpien väkivaltarikollisten *vapauttamisen* arvioiminen. Elinkautista vankeusrangaistusta suorittavat nimenomaan vapautetaan Helsingin hovioikeuden päätöksellä määräaikaista rangaistusta suorittavien vapautuessa määräosan tultua suoritetuksi. Todettiin kuitenkin, että työryhmän tehtävä on arvoida asiaa laajemmin kuin ainoastaan elinkautista vankeutta suorittavien osalta. Elinkautisvankien osalta voidaan lisäksi arvioida, että he eivät muodosta ryhmänä erityistä vaarallista vankien ryhmää ja hajonta elinkautisvankien vaarallisuuden/väkivaltariskin osalta on myös suuri. Myös muusta kuin murhasta, kuten taposta tai kuolemantuottamuksesta tuomitut henkilöt voivat lukeutua vaarallisimmiksi katsottaviin henkilöihin. Elinkautisvankien vapauttamismenettelyä on myös kehitetty viime vuosina. Sen sijaan vankiloissa erittäin ongelmallisiksi koetaan pieni joukko määräaikaista vankeutta suorittavia vankeja, joiden vaarallisuus/väkivaltariski vapauduttua on ilmeinen. Elinkautisvankien osalta keskusteltiin myös siitä, että työryhmän olisi hyvä saada tietoa Helsingin hovioikeuden ratkaisujen perusteista erityisen ongelmallisiksi katsottavien tilanteiden osalta (ei vapauttamista puoltavia seikkoja juurikaan, mutta suorittamisaika pitkä).

Esille nostettiin myös rikoslaissa käytetyn määritteen *erityisen vaarallinen* ongelmallisuus sekä käsitteiden väkivaltariski ja vaarallisuus suhde sekä arvioinnin eettiset ongelmat. Päihdeongelmalla todettiin olevan keskeinen merkitys arvioinneissa. Todettiin, että työryhmän työssä tulee selvittää mitä käsitteillä tarkoitetaan kussakin laissa sekä arvioida käsitteitä niin oikeuspsykiatrian kuin rikosoikeuden kannalta. Edelleen kohderymän (vaarallisimmat väkivaltarikolliset) määrittämiseksi olisi myös perusteltua kuulla sosiologian ja kriminologian asiantuntijoita.

Keskusteltiin työryhmän asettamispäätöksen kirjauksesta, jonka mukaan työryhmän tehtäväksi on asetettu rajata ne väkivaltarikoksista tuomittujen ryhmät, joita voidaan pitää erityisen vaarallisina ja *joihin on tarkoituksenmukaisinta kohdistaa toimenpiteitä.* Todettiin myös tältä osin, että kohderyhmä voi vaihdella kunkin esitettävän asian mukaisesti.

Esille nostettiin velvoite ottaa tukitoimia vastaan vapautumisen jälkeen. Hoitojatkumot ovat osa työryhmän työtä ja tulevat näin ollen arvioitaviksi.

Esille nostettiin edelleen se, että tulee selvittää myös syitä/taustoja väkivaltarikollisuudelle. Tarkastelun tulisi olla realistinen ja taustatekijät huomioon ottava. Edelleen tulee huomioida myös väkivaltarikollisuuden muuttuvat muodot (esim. terrorismi, joukkotuhonta, sota-rikokset).

Kansainvälinen selvitys

Työryhmän tulee selvittää vaarallisten väkivaltarikollisten kohtelu muiden Suomeen verrattavissa olevien maiden rikosoikeudellisissa seuraamusjärjestelmissä sekä vaarallisten väkivaltarikollisten kohtelu psykiatrisessa sairaanhoidossa Suomeen verrattavissa olevissa maissa. Psykiatrisen sairaanhoidon osalta sovittiin, että Tallroth ja Vorma järjestävät asiasta palaverin työn organisoimiseksi.

Kansainvälinen selvitys väkivaltariskin arvioinnista ja arviointimenetelmistä toteutetaan erillisessä VN TEAS-hankkeessa.

Todettiin, että muiden maiden käytäntöjen Suomeen soveltuvuuden arvioiminen on erittäin haasteellinen tehtävä.

Työryhmän työn organisointi

Syksyn 2020 aikana on tarkoitus käydä yleistä keskustelua nykytilasta ja sen mahdollisista kehityskohdista, analysoida elinkautisvangit -arviomuistion lausuntopalautetta sekä käynnistää kansainvälinen selvitys.

Alustava ajatus on, että kevään/kesän 2021 loppuun mennessä laaditaan väliraportti tai -mietintö, jossa hahmotellaan yleisemmällä tasolla ehdotettavia muutoksia ja kehitystoimia (ml. lainsäädäntö ja käytännöt). Tämän mahdollista julkaisemista pohditaan myöhemmin.

28.2.2022 mennessä laaditaan varsinainen työryhmän mietintö, joka tulee laatia hallituksen esityksen muotoon, mikäli työryhmä päätyy esittämään lainsäädäntömuutoksia.

Tarkoituksena on, että myös se työryhmän tuottama aineisto, mikä ei tule hallituksen esitykseen julkaistaan.

Seuraavat kokoukset

Kokouksia järjestetään syksyllä kolme. Ajankohtien sopimiseen palataan sähköpostitse erikseen. Käsiteltäviä asioita ovat 1) Elinkautisvangit-arviomuistiosta saadun lausuntopalautteen analysointi, 2) VN TEAS-hankkeiden toteuttajia kutsutaan työryhmään kertomaan hankkeiden etenemisestä, 3) oikeusministeriössä parhaillaan harjoittelussa oleva Katja Repo esittelee graduaan vaarallisuudesta rikosvastuun perusteena sen valmistuttua, 4) esimerkkitapausten läpikäynti.